**ELŐTERJESZTÉS**

Tiszavasvári Város Önkormányzata Képviselő-testületének

**2021. július 29-én** tartandó **rendes nyílt** ülésére

**Az előterjesztés tárgya:** **Köztisztasági feladatok ellátása céljából megkötött hulladékszállítási szerződés módosításáról**

**Melléklet:** Kompár László kérelme

**Az előterjesztés előadója:** Szőke Zoltán polgármester

**Az előterjesztés témafelelőse:** Krasznainé dr. Csikós Magdolna osztályvezető

**Ügyiratszám:** TPH/260-24/2021.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
|  |  |
| Pénzügyi és Ügyrendi Bizottság | SZMSZ 4. melléklet 1. pont 15. alpont |

**Az ülésre meghívni javasolt szervek, személyek:**

|  |  |
| --- | --- |
| Kompár László | tiszakontener@gmail.com |
|  |  |
|  |  |

Tiszavasvári, 2021. július 23.

**Krasznainé dr. Csikós Magdolna**

**témafelelős**

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520–500 Fax.: 42/275–000 e–mail: tvonkph@tiszavasvari.hu

Témafelelős: Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**Köztisztasági feladatok ellátása céljából megkötött hulladékszállítási szerződés módosításáról**

**Tisztelt Képviselő-testület!**

Tiszavasvári Város Önkormányzata a köztisztasági feladatok ellátása céljából közbeszerzési eljárást folytatott le a 2017. évben, melynek eredményeként ***2017. december 1.-2022. november. 30. közötti időszakra,*** azaz 5 évre ***szerződés megkötésére került sor az Önkormányzat és egy egyéni vállalkozó között hulladékszállítás, -ártalmatlanítás, és –kezelés feladatellátásra.***

A kisadózó vállalkozások tételes adójáról és a kisvállalati adóról szóló 2012. évi CXLVII. törvény (a továbbiakban: ***Katv.) 2021. január 1-től hatályos változásai következtében*** azonban a hulladékszállítási feladatra szerződött partnerünk adózási besorolása miatt Tiszavasvári Város Önkormányzata részére adófizetési kötelezettség merül fel a vállalkozó önhibáján kívül.

***A hatályos adózási törvény alapján a kisadózó számára kifizetett 3 millió forintot meghaladó összegű kifizetés után a helyi önkormányzatot 40 százalékos mértékű adókötelezettség terheli.***

Ezen többletköltség előnytelenné teszi a szerződést az önkormányzat számára, és terhet jelent a költségvetésre.

**Szükséges megoldást találni a fennálló problémára, mivel az érvényben lévő szerződés 5 év határozott időre jött létre, miszerint 2017. december 1. napjától 2022. november 30. napjáig** tart. Illetve a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. pontja alapján: *A helyi közügyek, valamint a helyben biztosítandó közfeladatok körében ellátandó* ***helyi önkormányzati feladatok*** *különösen: környezet-egészségügy, ami magában foglalja:* ***köztisztaság,*** *települési környezet tisztaságának biztosítása****,*** *rovar- és rágcsálóirtás feladatokat.* A hulladékról szóló 2012. évi CLXXXV. törvény (továbbiakban: Ht.) 61. § (4) bekezdése értelmében „Ha a közterületen elhagyott, illetve ellenőrizetlen körülmények között elhelyezett hulladék – **ideértve a településtisztasági feladatok körébe tartozó hulladékot is** – korábbi birtokosa vagy tulajdonosa a hulladék elszállítására és kezelésére vonatkozó kötelezettségének nem tesz eleget, **a hulladék elszállításáról és kezeléséről a települési önkormányzat** a közszolgáltatóval vagy **más hulladékgazdálkodási engedéllyel rendelkező gazdálkodó szervezettel kötött szerződés útján gondoskodik**.”

**Ebben a tekintetben tehát az önkormányzatnak kötelessége gondoskodni a közterületen keletkezett,** **elhagyott vagy ellenőrizetlen körülmények között elhelyezett hulladékok körébe, illetőleg a településtisztasági feladatok körébe tartozó** hulladék jogszabályi előírásoknak megfelelő összegyűjtéséről, ártalmatlanításáról, kezeléséről.

Az elmúlt 7 hónapban több alkalommal egyeztettünk a vállalkozó képviselőivel, valamint a közbeszerzési szakértővel is. Állásfoglalást kértünk a Pénzügyminisztériumtól és a Közbeszerzési Hatóságtól is.

Pénzügyminisztérium tájékoztatása különösen a következő volt:

*„A Katv. 8. § (6c) bekezdésének megfelelően amennyiben az adózásrendjéről szóló 2017. évi CL. törvény szerinti kifizető a tárgyévben ugyanazon kisadózó vállalkozásnak az év elejétől összesítve 3 millió forintot meghaladó összegű bevételt juttat, a 3 millió forint összeget meghaladó juttatás után 40 százalékos mértékű adófizetési kötelezettsége keletkezik. Az adó alapjának meghatározása során nem kell számításba venni azt az összeget, amely után a kifizető a Katv. 8. § (6a) bekezdése alapján 40 százalékos mértékű adót köteles fizetni, amelyet a kifizető az Egészségbiztosítási Alapból származó finanszírozásként juttat az egészségügyi szolgáltató kisadózó vállalkozásnak, amelyet a kifizető jogszabályban meghatározott díjszabás alapján juttat az arra jogosult kisadózó vállalkozásnak, vagy amelyet az államháztartásról szóló 2011. évi CXCV. törvény (a továbbiakban: Áht.) szerinti költségvetési szerv juttat a kisadózó vállalkozásnak.*

*Az Áht. 7. § (1) bekezdésében rögzíti a költségvetési szerv fogalmát, amely alapján a költségvetési szerv jogszabályban vagy alapító okiratban meghatározott közfeladat ellátására létrejött jogi személy. Míg a költségvetési szerv alapításáról jogszabály, vagy alapító okirat rendelkezik, az önkormányzatok, a nemzetiségi önkormányzatok, illetve azok társulásai, mint gazdasági értelemben vett önálló szervezetek alkotmányos alapjait az Alaptörvény rögzíti, így azok nem minősülnek az Áht. alapján költségvetési szerveknek.*

*A Katv. levelében hivatkozott 8. § (6c) bekezdésének d) pontja egyértelműen rögzíti, hogy a 40 százalékos mértékű adó megfizetése alól mentesülő kifizetőnek az Áht. alapján költségvetési szervnek minősülő szerv tekinthető.*

*A helyi önkormányzat adókötelezettségének megállapításával összefüggésben vizsgálandó, hogy a kisadózóval fennálló jogviszonyában, a helyi önkormányzat vagy a helyi önkormányzat által alapított költségvetési szerve teljesíti a kifizetést. A helyi önkormányzat bevételeit és kiadásait az Áht. 6/C. § (1) bekezdése alapján a helyi önkormányzat költségvetése tartalmazza. A helyi önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról az önkormányzati hivatal gondoskodik, mely költségvetési szerv, és kifizetőnek minősül.*

*Abban az esetben, ha a kisadózó részére történő kifizetés során költségvetési szerv válik kifizetővé, akkor a Katv. 8. § (6c) bekezdésének d) pontja alapján mentesülnek a 40 százalékos mértékű adó megfizetés alól. Abban az esetben viszont, ha a kifizetés a helyi önkormányzat fizetési számlájáról, a helyi önkormányzat saját költségvetése terhére történik, azaz a kifizető nem minősül költségvetési szervnek, akkor a kisadózó számára kifizetett 3 millió forintot meghaladó összegű kifizetés után a helyi önkormányzatot 40 százalékos mértékű adókötelezettség terheli.*

*Tájékoztatom, hogy a kérdéses rendelkezéssel összefüggésben a szabályozási cél arra irányult, hogy a költségvetési szervek mentesüljenek a kisadózó részére 3 millió forintot meghaladó összegű kifizetést terhelő 40 százalékos mértékű adókötelezettség megfizetése alól. Mindezek alapján nem látok lehetőséget ezzel kapcsolatos jogszabály-módosításra.”*

***A szerződés az adózási kérdések változása miatt vált előnytelenné az önkormányzat számára, tehát egy szerződésen kívüli plusz pénzügyi teher merült fel, mely a vállalkozón kívül álló ok, és nincs összefüggésben a szolgáltatása ellenértékével.***

Vizsgáltuk egy új szerződés megkötésének a lehetőségeit is.

Új közbeszerzési eljárás lefolytatása után felmerülhet egy olyan eset is, ahol az újonnan megkötendő szerződés beszerzési értékeként esetlegesen magasabb ajánlatot kapunk, mint az a felbontott előző szerződésben volt. Ez a magasabb árajánlat az önkormányzat számára még mindig lehet előnyös gazdasági szempontból, azonban közbeszerzési szempontból aggályos.

Ha közbeszerzési eljárás lefolytatása nélkül köt új szerződést az önkormányzat, a Közbeszerzési Hatóság ellenőrizheti az eljárás jogszerűségét. (tulajdonosi kör, összeszámítási szabályok)

Mindezek alapján a szerződést jogi következmények nélkül nem lehet megszüntetni.

Az elmúlt hetekben azonban a vállalkozó kérelemmel fordult hozzám (2021. július 23. napján azt írásban is benyújtotta, és az előterjesztés mellékletét képezi), mely a szerződés módosítására irányul, abban a tekintetben, hogy a számlázás módosítására kerüljön sor. A jelenleg érvényben lévő szerződés havi számlázást tartalmaz, mely féléves számlázási időszakra módosulna.

A vállalkozó kérelmét megvizsgálva az költségcsökkentést jelentene az önkormányzatnak a jelen helyzetben, így kérem a szerződés módosítás támogatását.

***A közbeszerzési szakértővel is egyeztetve jelen szerződés módosítása nem minősül közbeszerzési szempontból lényeges módosításnak.***

**A közbeszerzésekről szóló 2015. évi CXLIII. törvény (továbbiakban: Kbtv.)** 141. § (6) bekezdése alapján akkor módosítható a szerződés közbeszerzési eljárás lefolytatása nélkül, ha a módosítás nem lényeges.

**A szerződés ilyen módosítása nem tekintendő lényeges módosításnak – egyeztetve a közbeszerzési szakértővel - és nem vonja maga után új közbeszerzési eljárás lefolytatását.**

Hirdetmény útján azonban közzé kell tenni a szerződés módosításáról szóló tájékoztatót.

Javaslom a szerződést a fentiek szerint módosítani.


**Kérem a Képviselő-testületet, hogy szíveskedjen az előterjesztés megtárgyalni és a határozat-tervezetet elfogadni**.

Tiszavasvári, 2021. július 23.

**Szőke Zoltán**

**polgármester**

**Előterjesztés melléklete:**

****

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2021. (VII. 29.) Kt. számú**

**határozata**

**Köztisztasági feladatok ellátása céljából megkötött**

**hulladékszállítási szerződés módosításáról**

Tiszavasvári Város Önkormányzata Képviselő-testülete **Köztisztasági feladatok ellátása céljából megkötött hulladékszállítási szerződés módosításáról** szóló előterjesztéssel kapcsolatban az alábbi határozatot hozza:

**1.1.** Dönt arról, hogy a határozat 1. mellékletét képező hulladékszállítási szerződést módosító okiratot elfogadja:

**1.2.** Felkéri a **polgármestert a szerződést módosító okirat aláírására.**

**II.** Felkéri a polgármestert, hogy a **döntésről tájékoztassa** a **közbeszerzési szakértőt**, **és Kompár László egyéni vállalkozót.**

**Határidő:** azonnal **Felelős:** Szőke Zoltán polgármester

**…./2021. (VII.29.) Kt. számú határozat melléklete**

**SZÁLLÍTÁSI SZERZŐDÉST MÓDOSÍTÓ OKIRAT**

amely létrejött egyrészről **Tiszavasvári Város Önkormányzata (székhely: 4440 Tiszavasvári, Városháza tér 4. képviseli: Sipos Ibolya alpolgármester), mint megrendelő (**a továbbiakban: **Megrendelő),**

másrészről **Kompár László egyéni vállalkozó** **(székhely: 4440 Tiszavasvári, Berzsenyi Dániel utca 6.** **képviseli: Kompár László), mint Hulladékszállító** (a továbbiakban: **Hulladékszállító)**

**továbbiakban Megrendelő és Hulladékszállító együtt: Felek** között alulírott napon, időben és helyen, az alábbi feltételek szerint:

1. **Előzmények**

**Tiszavasvári Város Önkormányzata Képviselő-testülete a köztisztasági feladatok ellátása** céljából lefolytatott közbeszerzési eljárás eredményeként **Kompár László egyéni vállalkozóval a 251/2017.(X.26.) Kt. számú határozatával jóváhagyott, 2017. november 27. napján kelt konténeres hulladékszállítási szerződést kötött, mely két alkalommal a konténerek helyszínei változtatása miatt 2018. július 31. napján és 2020. szeptember 30. napján aláírt szerződés módosító okiratokkal módosításra került.**

1. **Szerződés tárgya**

**Fizetési ütemezés módosítása**

1. **Szerződő felek tekintettel jelen szerződés I.) pontjában foglaltakra vonatkozóan** a Tiszavasvári Város Önkormányzata Képviselő-testülete **251/2017. (X.26.) Kt. számú határozatával jóváhagyott, 2017. november 27. napján kelt konténeres hulladékszállítási szerződés 14. pontját a Kbt. 141. § (4) c) pontjára hivatkozással az alábbiak szerint módosítják:**

**14.** Az ellenérték teljesítése félévente teljesítés igazolás alapján kiállított számla alapján történik, a Kbt. 135. § (1), (6), (10) bekezdéseiben, és a 2013. évi V. törvény (Ptk.) 6:130. § (1) - (2) bekezdéseiben foglaltaknak megfelelően. A szerződésszerű és a jogszabályoknak megfelelő számla és mellékletei 30 napos fizetési határidővel, átutalással kerülnek kiegyenlítésre. A szerződés, az elszámolás és a kifizetés pénzneme forint (HUF).

4. Felek rögzítik, hogy a szállítási szerződés jelen módosítással nem érintett részei változatlan tartalommal továbbra is érvényben és hatályban maradnak.

5. Jelen szállítási szerződés módosítását **Tiszavasvári Város Önkormányzata Képviselő-testülete** „**Köztisztasági feladatok ellátása céljából megkötött hulladékszállítási szerződés módosításáról”** szóló **…./2021. (VII. 29.)** **Kt. számú határozattal jóváhagyta és feljogosította** Tiszavasvári Város Önkormányzata Polgármesterét jelen szerződés aláírására.

6. Szerződő felek jelen szerződést, mint akaratukkal mindenben megegyezőt jóváhagyólag aláírják. A szerződés módosítása 2021. augusztus 1. napjától lép érvénybe az új fizetési ütemezéssel.

Tiszavasvári, 2021. július ………….

…………………………………….. ……………………………………..

**Tiszavasvári Város Önkormányzata Kompár László**

**képviseli Szőke Zoltán polgármester egyéni vállalkozó**

**Megrendelő Hulladékszállító**